सबालेन्काले जितिन् अस्ट्रेलियन ओपनको उपाधि
बेलारुसकी आर्यना सबालेन्काले अस्ट्रेलियन ओपन टेनिस-२०२३ को उपाधि जितेकी छिन् ।
काठमाडौँ — बेलारुसकी आर्यना सबालेन्काले अस्ट्रेलियन ओपन टेनिस-२०२३ को उपाधि जितेकी छिन् ।महिला सिंगलतर्फ उनले फाइनलमा कजाकस्तानकी एलिना रिबाकिनालाई ४-६, ६-३ र ६-४ ले हराएकी हुन् । सबालेन्काले पहिलो पटक ग्रान्डस्लाम उपाधि जितेकी हुन् ।सबालेन्काले तटस्थ झन्डामुनि प्रतियोगितामा भाग लिएकी थिइन् । बेलारुसले रुस-युक्रेन युद्धमा रुसलाई समर्थन गरेकाले उनी तटस्थ झन्डामुनि प्रतियोगितामा भाग लिएकी हुन् । फाइनलमा हार बेहोरेसँगै रिबाकानाले दोस्रो ग्रान्डस्लाम उपाधि जितबाट विमुख रहिन् । यसअघि उनले २०२२ मा विम्बल्डनको उपाधि जितेकी थिइन् । सबालेन्काले सेमिफाइनलमा पोल्यान्डकी माग्डा लिनेटलाई हराएकी थिइन् । त्यसअघि पाँचौं वरीयताप्राप्त सबालेन्काले क्रोएसियाकी डोना भेकिकलाई ६–३, ६–२ ले हराएर सेमिफाइनल यात्रा तय गरेकी थिइन् । पुरुषतर्फको उपाधिका लागि भने आइतबार नोभाक जोकोभिच र स्टेफानोस सिसिपासबीच प्रतिस्पर्धा हुनेछ ।